Det verste mareritt
Det har skjedd igjen, gang på gang, dette som er alle foreldres mareritt. Det skjer oftest i USA, men også i Europa. Som en av foreldrene i Newtown sier til Associated Press: Det er alarmerende, særlig her, som vi alltid har trodd at dette skulle være det sikreste sted i Amerika. En idyllisk småby i dette vakre, bølgende landskapet i New England ble det siste, usannsynlige åsted for massedrap på små, vergeløse barn. Newtown går inn i en sørgelig kronologi av ubeskrivelige ugjerninger. - Vi har vært gjennom dette altfor ofte, sa president Barack Obama mens han tørket tårene fredag kveld. De siste årene har massakrer funnet sted på high school, på college, i en kinosal, på et politisk møte og på et shoppingsenter. Det finnes nesten like mange skytevåpen som det er amerikanere. Halvautomatiske våpen kommer i hendene på mennesker som aldri skulle hatt tilgang på dem. Våpenkontroll var et nesten fraværende tema i den amerikanske valgkampen. Mektige interesseorganisasjoner verner om retten til å bære våpen som en grunnleggende menneskerettighet, fordi det står i grunnloven. Et av de tre våpen gjerningsmannen brukte i Newtown er en rifle av samme type som amerikanske soldater bærer i Afghanistan og brukte i Irak, og angivelig var våpnene lovlig innkjøpt. Hva gjør militære våpen i sivile hender i en fredelig amerikansk småby? Selv med en urovekkende økning i antallet tilfeller av massedrap med skytevåpen er det blitt enklere, ikke vanskeligere, å kjøpe halvautomatiske våpen som har en hurtig og voldsom ødeleggelseskraft. Et forbud mot visse typer angrepsvåpen ble innført under president Bill Clinton, men utløp i 2004. Halvautomatiske våpen ble brukt både i massakrene i Oregon og Colorado de siste månedene før Newtown. Tilhengere av strengere våpenlover krever forbud mot slike våpen og en grundigere kontroll av våpenkjøpere. Motstanderne ønsker ingen lovendringer. - Våre hjerter er knust, sa Obama da han talte noen timer etter massakren. Han sa at tenkte som en far, ikke som president, da han hørte om det forferdelige som han skjedd. Ofrene var nydelige små barn med hele livet foran seg, sa presidenten. Alle foreldre føler den samme fortvilelse. Kanskje kan fortvilelsen nå lede til politisk handling i Washington DC.
Fire måneder etter Columbinemassakren begynte våre tre barn på skole i USA. Om vi var urolige for noe var det dette: Tenk om det skjedde igjen.